  

**Literātu Aspazijas un Raiņa 160. jubilejai veltītais**

**literāro darbu un pārspriedumu konkurss**

**NOLIKUMS**

**Konkursa misija**

Dalība konkursā pilnveido jauniešu radošās un pētnieciskās prasmes, sniedz iespēju labāk izprast nacionālo identitāti, patriotismu un ētiskās vērtības, paplašina redzesloku, izkopj individuālo valodas stilu, ļauj apzināties literārās izaugsmes iespējas.

2025. gada 16. martā apritēs 160 gadu, kopš dzimusi latviešu literāte,  tulkotāja, kultūras un sabiedriski politiskā darbiniece Aspazija, par kuru latviešu literatūrzinātniece Ausma Cimdiņa raksta: "Aspazija ir viena no visizcilākajām un vispretrunīgāk vērtētajām Latvijas kultūras personībām. Viņas darbiem ir būtiska nozīme latviešu rakstniecības modernizācijā un intelektuālās diskusijas rosināšanā par cilvēciskās esības un dzīves jēgas, par tautiskās pagātnes un modernās sabiedrības, par nācijas un valsts radīšanas un pastāvēšanas pamatnosacījumiem.”  
  
Latviešu [dzejniek](https://lv.wikipedia.org/wiki/Dzejnieks)am, [dramaturg](https://lv.wikipedia.org/wiki/Dramaturgs)am, [tulkotāj](https://lv.wikipedia.org/wiki/Tulko%C5%A1ana)am, [teātra](https://lv.wikipedia.org/wiki/Te%C4%81tris) darbiniekam un politiķim, Aspazijas dzīvesbiedram Rainim 2025.gada 11. septembrī arī apritēs 160. dzimšanas diena. “Rainis bija izteikts savas zemes patriots, viņa augstākais ideāls bija Latvija un latvietība,“ tā par Raini raksta latviešu literatūrzinātnieks un teātra pētnieks Viktors Hausmanis.

Godinot Aspazijas un Raiņa devumu latviešu kultūrā, Kuldīgas Tehnoloģiju un tūrisma tehnikums sadarbībā ar Valsts izglītības satura centru (turpmāk VISC), UNESCO Latvijas Nacionālo komisiju (turpmāk LNK) un Kuldīgas novada pašvaldību aicina jauniešus/jaunietes un viņu skolotājus iesaistīties literāro darbu un pārspriedumu konkursā.

**Konkursa organizators**

Kuldīgas Tehnoloģiju un tūrisma tehnikums.

**Konkursa sadarbības partneri:**

* VISC,
* UNESCO LNK,
* Kuldīgas novada pašvaldība.

**Konkursa norises laiks**

2024. gada 16. decembris – 2025. gada 1. marts.

**Konkursa mērķi**

1. Raisīt jauniešos dziļāku interesi un izpratni par Aspazijas un Raiņa devumu latviešu kultūras attīstībā.
2. Attīstīt jauniešos radošās un pētnieciskās prasmes, savas attieksmes un spriedumu veidošanu.
3. Izkopt jauniešu individuālo latviešu valodas stilu un stiprināt piederību savai ģimenei, skolai, zemei un valstij.

**Konkursa dalībnieki**

Konkursā var piedalīties jaunieši vecumā no 15 līdz 20 gadiem, kuri iegūst  izglītību  Latvijas mācību iestādēs vai arī pārstāv Latvijas diasporu.

**Konkursa literāro darbu tēmas**

* 1. “Kas zina, ko grib,- spēj, ko grib.” (Rainis.)
  2. “Sapni nepeļat! Sapnis ir visu labdaris… ļaujat sapnim vaļu, - viņš i pašu dzīvi pārvērtīs un padarīs to labu.” (Rainis.)
  3. ["Domas ir spēki! Ko tu domā, tas tu esi." (Rainis.)](https://rezeknesnovads.lv/domas-ir-speki-ko-tu-doma-tas-tu-esi-rainis/)
  4. “Mums jāsaudzē tāds mazs puisītis – prieciņš, mēs viņu maz pazīstam.” (Aspazija.)
  5. “Ikdienā arī ir zelts, tikai atroc!” (Aspazija.)
  6. “Skaista ir dzīve, kas šalko un puto, un kūso,  
     Tukšoto trauku arvienu no jauna smeļ.” (Aspazija.)

**Konkursa pārspriedumu tēmas**

* 1. “Nauda ir vara; to nicina tik tad, kad viņa pieder citam.” (Rainis.)
  2. “Karš noposta ne vien pagātni, bet ij nākotni.” (Rainis.)
  3. “Caur daudziem dūmiem jāiziet cauri, Lai uguni redzētu.” (Aspazija.)
  4. “Katram jāatrisina sava mīkla: ir no svara ikvienam pasacīt, kas viņš ir, ko viņš var veikt un par ko viņš var kļūt.” (Aspazija.)

**Konkursa priekšmets**

Dalībnieka/dalībnieces iesniegts oriģināldarbs latviešu valodā (pārspriedums (350–500 vārdu) vai literārs darbs: eseja, vismaz trīs dzejoļu kopa, poēma, vēstule, tēlojums, stāsts, pasaka, miniatūra, skice, viencēliens u. tml.), kura apjoms ir līdz 25 lpp. (A4 formāta) datorsalikumā (burtu lielums – 12).

**Konkursa norise**

* Konkurss ir atklāts un notiek divās nominācijās – pārspriedums un literārais darbs.
* Konkursa dalībnieks/dalībniece iesūta vienu iepriekš nepublicētu pārspriedumu vai literāro darbu **no 2024. gada 16. decembra līdz 2025. gada 1. martam elektroniski** *Word* formātā, vēstulē norādot: AUTORA UZVĀRDU, VĀRDU\_SKOLU (saīsinājums) (e-pasts [konkursiem@inbox.lv](mailto:konkursiem@inbox.lv)). Kontakttālrunis: 26883419.
* Konkurss tiek izsludināts 2024. gada 12. decembrī Kuldīgas Tehnoloģiju un tūrisma tehnikumā.
* Visi darbi, kuri neatbilst konkursa nolikumam un iesniegti pēc noteiktā termiņa, netiek virzīti tālākai vērtēšanai.

**Prasības darba noformējumam**

* Konkursam iesniedzamais darbs tiek veidots datorsalikumā, un tā apjoms nedrīkst pārsniegt 25 lpp. (A4 formāta); burtu lielums – 12, burtu veids –*TimesNewRoman*, rindstarpas – 1,5.
* Konkursa darbs var tikt papildināts ar pielikumiem: darba autora paša radītu ilustrāciju jebkurā tehnikā, video, mūziku u.tml.
* Konkursa darba sākumā, jānorāda ziņas par autoru (vārds, uzvārds, skola, skolas saīsinājumu obligāti atšifrējot, klase, e-pasts, tālruņa numurs), kā arī skolotāja vārds, uzvārds, e-pasts un tālruņa numurs.

**Konkursa darbu izvērtēšana**

* Darbus pēc iesniegšanas termiņa beigām vērtē konkursa vērtēšanas komisija, ko izveido konkursa organizētāji, tās sastāvā darbojas divi filologi, kā arī pārstāvji no VISC, UNESCO LNK un Kuldīgas novada pašvaldības.
* Konkursa vērtēšanas komisija noteiks divus uzvarētājus – vienu literāro darbu nominācijā, otru – pārsprieduma nominācijā. Katram uzvarētājam tiks piešķirta galvenā balva – „Ezīša kauss”. Komisija uzvarētāju var arī nenominēt.
* Komisija noteiks arī trīs laureātus katrā nominācijā, kuri saņems atzinības balvas.
* Komisija ir tiesīga piešķirt savas simpātiju balvas.

**Konkursa darbu vērtēšanas kritēriji**

Konkursa vērtēšanas komisija, izvērtējot darbus, ņem vērā šādus kritērijus:

1. pārsprieduma/ literārā darba atbilstība tematam;
2. darba aktualitāte, radošais risinājums un oriģinalitāte;
3. valodas bagātība un personiskā viedokļa izpausme;
4. latviešu valodas literāro normu ievērošana;
5. literārajiem darbiem – mākslinieciskās izteiksmes līdzekļu izmantojums.

**Konkursa rezultātu paziņošana un uzvarētāju apbalvošana**

* 2025. gada maijā tiks paziņoti rezultāti un notiks uzvarētāju apbalvošana Kuldīgas Tehnoloģiju un tūrisma tehnikumā. Konkursa noslēguma literāro darbu un pārspriedumu lasījumos piedalīsies labāko darbu autori.
* Konkursa gaita tiks atspoguļota Kuldīgas Tehnoloģiju un tūrisma tehnikuma un UNESCO LNK mājaslapā.
* Iesniedzot darbu, konkursa dalībnieks/dalībniece apliecina, ka ir tā autors, un atļauj, ka viņa darbs var tikt publicēts Kuldīgas Tehnoloģiju un tūrisma tehnikuma izdotā pārspriedumu un literāro darbu izdevumā, reģionālajā laikrakstā, Kuldīgas Tehnoloģiju un tūrisma tehnikuma un UNESCO LNK mājaslapā un atrasties tur neierobežotu laiku.
* Konkursa rezultāti tiks publicēti interneta vietnē [www.kuldigastehnikums.lv](http://www.kuldigastehnikums.lv) un [www.unesco.lv](http://www.unesco.lv).
* Laureāti tiks aicināti uz konkursa noslēguma pasākumu 2025. gada maijā, par ko informāciju saņems personīgi.

**Vērtēšanas komisija:**

**Elīna Bērziņa** – UNESCO LNK Izglītības sektora vadītāja

**Lilita Mačtama** – Kuldīgas novada  Izglītības pārvaldes vadītājas vietniece

**Ineta Smilga** – Valsts izglītības satura centra Vērtēšanas un analītikas

departamenta Vispārējās izglītības pārbaudījumu nodaļas vecākā eksperte

**Ligita Mežkalne** – dzejniece, Indriķa Zeberiņa Kuldīgas pamatskolas latviešu

valodas un literatūras skolotāja

**Mārīte Milzere** – filoloģijas maģistre, mācību grāmatu autore